Candidații la președinția României, Klaus Iohannis și Victor Ponta, vor avea diseară cea de-a doua dezbatere televizată. Iohannis, care a luat ieri decizia de a merge la Realitatea TV fără a-și consulta staff-ul, a hotărât să meargă în această seară la B1 TV, pentru a doua dezbatere cu Victor Ponta, au declarat pentru Gândul surse politice.

După ce ieri și-a luat prin surprindere stafful anunțând, cu doar jumătate de oră înainte de comunicatul oficial, într-un cerc extrem de restrâns, intenția de a participa la dezbaterea de la Realitatea TV cu Victor Ponta, candidatul ACL, Klaus Iohannis, merge astăzi la a doua dezbatere televizată la B1, au precizat pentru gândul surse politice.

„A fost la o fermă din Călărași, a avut acțiuni de campanie toată ziua, iar seara, pe la 6:30, când s-a întors, a anunțat că merge la dezbatere”, ne-au relatat surse din staff-ul lui Iohannis.

Anterior, Iohannis fusese sfătuit de o parte dintre apropiații săi liberați să nu meargă la dezbaterea de la Realitatea TV, în condițiile în care formatul nu era unul negociat în prezența staff-urilor ambelor alianțe care au candidați în turul al doilea.

După decizia de ieri care a produs stupoare în partidele care îl susțin, Iohannis își implică și echipa de campanie în pregătirea dezbaterii de la B1. Ajuns la sediul ACL în jurul orei 10:30, președintele PNL a decis să meargă diseară la B1 însoțit de Alina Gorghiu, purtătoare de cuvânt a liberalilor, până atunci, urmând să-și stabilească împreună cu lideri PNL și PDL punctele de atac. Iohannis este însă decis, susțin apropiații săi, să nu facă însă nicio simulare a dezbaterii, model la care s-a recurs în ultimii ani constant în pregătirea candidaților.

În sediul din Modrogan, pe de altă parte, președintele PDL, Vasile Blaga, a convocat de dimineață o teleconferință cu toți șefii de filiale, pe care să îi mobilizeze pentru turul al doilea.

Dintre cele patru dezbateri antamate de premierul Victor Ponta la patru televiziuni de știri – luni, la RTV; marți, la Realitatea TV; miercuri, la B1 TV; joi, la Antena 3), cea de la B1 TV ar putea să fie ultima la care participă și Klaus Iohahnnis. Pe de-o parte, o parte din staff-ul ACL și-a sfătuit candidatul să nu meargă la Antena 3, pe de altă parte, staff-ul PSD nu a dorit să ia parte la nicio negociere pentru o dezbatere pe teren neutru, la Palatul Parlamentului sau la o universitate din țară. Decizia finală se va lua în această seară, după dezbaterea de la B1.

Cristian Tudor Popescu și Claudiu Pândaru comentează LIVE A DOUA DEZBATERE dintre Victor Ponta și Klaus Iohannis, găzduită de B1 TV de la ora 20:00